Tidligere kulturdirektør i Vestfold har beholdt offentlig millionlønn i ni år

Nå vil den tidligere kulturdirektøren ha kompensasjon for å avslutte avtalen.

25. aug. 2018 09:05 Sist oppdatert 25. august 2018

Vidar Thorbjørnsen gikk av som kulturdirektør i Vestfold i 2009. Men han har siden den gangen fått millionlønn, melder NRK.

Thorbjørnsen gikk av i 2009 etter en konflikt med tidligere fylkesrådmann Mette Bjune.

De inngikk en avtale som innebar at han har beholdt direktørlønn frem til i dag.

Jobbet lite

Men i tiden han har fått denne lønningen har han jobbet svært lite, sier han selv.

– Til å begynne med hadde jeg diverse prosjekter. De siste tre årene har jeg vel knapt vært i tjeneste for fylkeskommunen, sier Thorbjørnsen til NRK.

Han mener selv at han urettmessig ble fratatt sin stilling i 2009.

– Jeg synes det er veldig trist å ikke ha blitt brukt, det er helt horribelt. Men, jeg synes ikke jeg skal påta meg noe skyld for at ikke fylkeskommunen utnytter den ressursen som får én million kroner i året, sier Thorbjørnsen.

Thorbjørnsen har også hatt sitt eget kontor i Sandefjord, som er betalt av fylkeskommunen og koster rundt 50 000 kroner i året.

Sterke reaksjoner

Den lukrative avtalen har fått mange i fylkeskommunen til å reagere.

– Dette er en avtale jeg mener aldri burde vært inngått. Dersom man hever lønn i fylkeskommunen skal man også jobbe for den, sier fylkesordfører Rune Hogsnes.

NRK har forsøkt å få kontakt med Bjune, som inngikk avtalen med Thorbjørnsen, uten å lykkes.

Fylkesordfører i den aktueller perioden var Per-Eivind Johansen:

– Problemet er hvordan løsningen ble fulgt opp. Han skulle få fornuftige arbeidsoppgaver. Han sitter på masse kompetanse.

Johansen understreker at han ikke var med på å utforme avtalen.

Mener han må jobbe 100 prosent

Spesialavtalen til Thorbjørnsen innebar at han skulle jobbe tre dager i uka med direktørlønn.

Fylkeskommunen krever nå at Thorbjørnsen jobber 100 prosent for lønna.

Dette er Thorbjørnsen og hans advokat uenig i, og vil nå forhandle frem en avtale der Thorbjørnsen får kompensasjon for å avslutte arbeidsforholdet.

Thorbjørnsen sier han tidligere er tilbudt nesten to millioner kroner i sluttavtale, noe han da takket nei til.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding